text: Thies Mathiasen slår igennem: Vi er nødt til at dobbelttjekke personalet
  12 maj 2016 kl. 18.33
  Den politiske formand for psykiatrien i Region Syddanmark siger, de vil dobbelttjekke personalet i psykiatrien. 
  TV SYD kan torsdag afsløre, at en 30-årig mand fra Sri Lanka har arbejdet otte måneder på Psykiatrisk Afdeling i både Kolding og Vejle under titlen ”reservelæge”, selvom manden ingen autorisation har. Problematisk, mener Thies Mathiasen (DF), der er formand for psykiatri- og socialudvalget i Region Syddanmark.
  - Man skal jo være helt sikker på som patient, når man møder en autoriseret person, at det også er den rette titel, personen bærer, og at han er uddannet, siger han til TV SYD.
  Og han vil derfor arbejde på at få tjekket personalet i psykiatrien i regionen.
  - Det bekymrer mig, fordi så er vi nødt til at lave et dobbelttjek på, at der ikke er nogen, der render rundt med forkerte titler, som de slet ikke er uddannede til. Det er vi simpelthen nød til at gøre over for vores patienter, siger Thies Mathiasen (DF).
  Se helt interviewet med Thies Mathiasen øverst i artiklen.
  